विगतका चुनावमा प्राप्त मत, पार्टी संगठनको सञ्जाल, प्रतिबद्ध कार्यकर्ताको जमात, भौतिक संरचना, पेशागत एवम् व्यावसायिक संगठनहरूको समूह, दल आबद्ध पत्रकारहरूको फौज– यी सबैलाई सूचक मान्ने हो भने अझै पनि मधेशमा ठूला तीन दल नेपाली कांग्रेस, नेकपा एमाले र माओवादी केन्द्रको अवस्था मजबूतै छ । यति हुँदाहुँदै पनि मधेशमा क्रियाशील राजनीतिक दलहरूलाई किनारा लगाएर मधेशका सवालमा राष्ट्रिय सहमति कायम गर्न सम्भव छैन । मधेश आफैंमा विविधतायुक्त क्षेत्र हो र, जहाँ विविधता हुन्छ त्यहाँ बहुलताको खोजी हुन्छ । त्यसैले संसद्को गणितमा तीन ठूला दल बलिया देखिए पनि असन्तुष्ट मधेशकेन्द्रित दलहरूले सडकमा प्रस्तुत गरिरहेको गणितले बेग्लै संकेत गर्छ ।
